Rayat meseti nemu pemansang ke dilanggur perintah - Suara Sarawak\nSRI AMAN: Semua rayat meseti nemu pemansang ti dilanggur perintah nengah ketuai raban bansa ba genturung pendiau sida empu.\nMenteri Muda Pengintu Pengelantang Komuniti Sarawak, Datuk Francis Harden Hollis madah rayat ti apin nemu pasal projek dipejalaika Perintah Sarawak patut diterang silik ngambika sida enda saru penemu.\nIya mansutka jaku nya ba Pengawa Bejadika Pengerami Makai Lemai di Golden City Restaurant, ditu apin lama ke udah.\nSepenyampau 800 iku nyereta Pengerami Makai lemai beserimbai enggau Taun Baru China 2002 Bagi Menua Sri Aman, ditu apin lama ke udah.\nDulu ari nya, Harden madahka pengerami tu diatur dikena ngerapitka agi kaul komuniti pupu bansa ba bagi menua nya.\n“Pengerami baka tu sebagi ari chara kitai nempa kaul serakup entara komuniti dikena mai pemansang ba Simanggang.\n“Nengah pengerami tu, komuniti ulih bekunsika penerang enggau pangan diri bekaul pemansang ke benung enggau deka dipejalaika Perintah Sarawak,” ku iya.\nHarden mega beterima kasih ngagai piak pengatur iya nya Serakup Ketuai Komuniti (PKM) Raban Bansa China Bagi Menua Sri Aman enggau sida ke meri belanja kelai sukung ngemujurka program nya.\nBa lansa pekara bukai, pengerami nya dikena ngempit kaul entara raban komiti serakup nya.\nIya mega bisi ngemendarka agih belanja Projek Mit Pemansang Mneua Pesisir (MRP) ngagai gerempung Ketuai Komuniti Raban Bansa China Bagi Menua Sri Aman penyampau RM25,000.